《守岁行》
宋代·舒岳祥

一年辛苦岁终成，夜杵相闻晓甑香。
缸面浮蛆初滃滃，小槽压作春檐鸣。
东邻麦磨连日响，饼料已蒌牙长。
磨刀霍霍割红鲜，银鬣翻光趁湖上。
岁阑无事且招邀，邻曲披榛共来往。
为言今岁胜去年，来岁应须更胜前。
去年除夜各走险，荒村千里无人烟。
今年山舍一炉火，妻子甥孙相对坐。
巷翁里媪在眼前，共酌瓦盆行果蓏。
只怜旧岁去无还，惜此须臾未去间。
多情一宿尚难别，况是相同一岁阑。
固知无计得留驻，只怕眠中不知去。
添灯续火甚殷勤，起写桃符觅诗句。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。